

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo: X/2015**

**Dňa: 12.11.2015**

**K bodu programu:** **č. 14**

**Názov materiálu: Informácia o aktualizácii Programu**

**hospodárskeho a sociálneho rozvoja mesta**

**Stará Ľubovňa na r. 2013-2020**

**Materiál obsahuje**: Návrh uznesenia

Dôvodová správa

**Materiál vypracovala**

**a predkladá: Eulalia Štefanová**

referentka, projektový referát

**Podpis: \_\_\_\_\_\_\_\_\_\_\_\_\_\_\_\_\_\_**

**Materiál p r e r o k o v a n ý**

* na zasadnutí MsR dňa 04.11.2015

Prijaté uznesenie č.:**159**

Mestská rada v Starej Ľubovni po prerokovaní predloženého materiálu

**o d p o r ú č a  MsZ**

prerokovať a vziať na vedomie Informáciu o aktualizácii Programu hospodárskeho a sociálneho rozvoja mesta Stará Ľubovňa na r. 2013 - 2020.

**N á v r h u z n e s e n i a**

MsR odporúča MsZ

prerokovať a vziať na vedomie Informáciu o aktualizácii Programu hospodárskeho a sociálneho rozvoja mesta Stará Ľubovňa na r. 2013-2020.

**D ô v o d o v á s p r á v a**

Materiál sa predkladá na základe zmeny zákona č. 539/2008 Z. z. zo 4. 11. 2008 o podpore regionálneho rozvoja, ktorý bol zmenený a doplnený zákonom č. 309/2014 Z. z. s účinnosťou od 1.1.2015.

Mesto Stará Ľubovňa má  v súčasnosti platný „Program hospodárskeho a sociálneho rozvoja mesta Stará Ľubovňa na roky 2013 – 2020“ (ďalej len PHaSR 2012-2020), ktorý bol schválený uznesením MsZ č. 412 zo dňa 15.11.2012. PHaSR 2012-2020 bol vypracovaný na základe zákona č. 539/2008 Z. z. Jeho konečná verzia vzišla z verejného pripomienkovania návrhu, ktorý bol zverejnený na web stránke mesta a pripomienky boli doručované spravidla e-mailom. Podľa § 5 v tom čase platného znenia zákona č. 539/2008 Z. z. (verzia účinná od 1.1.2009 do 31.12.2014) základným dokumentom podpory regionálneho rozvoja boli v zmysle písm. c) **programy hospodárskeho a sociálneho rozvoja obce**.

Novelizácia zákona č. 539/2008 Z. z. účinná od 1.1.2015 priniesla pre obce hlavné zmeny v tom, že:

* Došlo k zmene § 5, kde medzi základné dokumenty podpory regionálneho rozvoja patrí v zmysle písm. c) **program rozvoja obce,** t. j. došlo k zmene názvu programového dokumentu
* Podľa § 12 obec vo svojej pôsobnosti na účely podpory regionálneho rozvoja v zmysle písm. b) zabezpečuje a koordinuje vypracovanie a realizáciu programu rozvoja obce alebo spoločného programu rozvoja obcí, pravidelne ho monitoruje a každoročne **do 31. mája zasiela príslušnému vyššiemu územnému celku správu** o jeho plnení a zabezpečuje súlad programu rozvoja obce alebo spoločného programu rozvoja obcí s územnouplánovacou dokumentáciou, ak jej spracovanie vyžaduje osobitný predpis, t. j. bola obciam uložená nová povinnosť, ktorá v dovtedy platnom znení zákona nebola. Mesto Stará Ľubovňa vyhodnotenie vypracovalo a toto bolo odoslané v stanovenom termíne na VUC PSK.

Podľa § 8 je aj program rozvoja obce (PRO) v zmysle ods. 1) strednodobým rozvojovým dokumentom, ktorý je vypracovaný v súlade s cieľmi a prioritami ustanovenými v národnej stratégii a **zohľadňuje ciele a priority ustanovené v programe rozvoja vyššieho územného celku,** na území ktorého sa obec nachádza a je vypracovaný podľa záväznej časti územnoplánovacej dokumentácie obce. Listom zo dňa 16.6.2015 bolo Mestu Stará Ľubovňa doručené oznámenie Okresného úradu, odboru starostlivosti o životné prostredie Prešov o vypracovaní strategického dokumentu **„Program hospodárskeho a sociálneho rozvoja Prešovského samosprávneho kraja na obdobie 2014 – 2020“** (ďalej len PHaSR VÚC 2014-2020) so žiadosťou o zverejnenie oznámenia na úradnej tabuli mesta, nakoľko tento dokument je posudzovaný podľa zákona č. 24/2006 o posudzovaní vplyvov na životné prostredie. Mesto Stará Ľubovňa zabezpečilo zverejnenie oznámenia a listom zo dňa 6.7.2015 oznámilo Okresnému úradu, odboru starostlivosti o životné prostredie Prešov svoje stanovisko k návrhu (doplnenie osobitnej časti do programu, ktorá by sa zaoberala rómskou agendou).

Vzhľadom k problémom, ktoré vyplývajú z toho, že

* Mesto Stará Ľubovňa už v roku 2012 spracovalo PHaSR 2012-2020, t. j. časový horizont platnosti sa prekrýva s PHaSR VÚC 2014-2020
* Mesto Stará Ľubovňa bolo v roku 2015 v štádiu posudzovania záväzného dokumentu „územný plán mesta“, tento proces bol ukončený až 17.9.2015, kedy bol tento dokument schválený MsZ uznesením č. 153, lebo PRM musí byť v súlade s ÚPN
* V návrhu PHaSR VÚC 2014-2020 vypracovanom VÚC PSK sa naďalej používa názov, ktorý nie je v súlade s novelizovaným zákonom, ale náš program by mal byť v súlade s programom VÚC, takže sme na pochybách, ktorý názov máme dokumentu dať
* Nakoľko PHaSR VÚC 2014-2020 bol zverejnený na pripomienkovanie podľa zák. 24/2006 Z. z. o posudzovaní vplyvov na životné prostredie, ale iba vypracovaný iba ako „obsah“ s uvedením kapitol, ktoré bude PHaSR VÚC 2014-2020 obsahovať a s notifikáciou týchto kapitol bez konkrétnych úloh a cieľov, takže naše prípadne plánované úlohy a ciele nemáme zatiaľ s čím porovnať

***Záver:***

Projektový referát MsÚ v súčasnosti pracuje na aktualizácii existujúceho PHaSR 2012-2020 v tom znení, že

* Dôjde k zmene názvu programu tak, aby bol v súlade so súčasným znením zákona, a to na „Program rozvoja mesta Stará Ľubovňa na obdobie 2015-2020“ (ďalej len PRM SĽ 2015-2020), pretože obdobie 2013-2014 už minulo a bolo vyhodnotené
* PRM SĽ 2015-2020 bude mať nasledujúci rozsah (definovaný § 8 ods. 3 zákona 539/2008 Z. z. v platnom znení):

1. analytická časť, ktorá obsahuje komplexné hodnotenie a analýzu východiskovej situácie mesta, odhad budúceho vývoja, možné riziká a ohrozenia vo väzbe na existujúce stratégie a koncepcie a využívanie vnútorného potenciálu územia, jeho limitov a rozvoja, definovanie podmienok udržateľného rozvoja mesta,
2. strategická časť, ktorá obsahuje stratégiu rozvoja mesta pri zohľadnení vnútorných špecifík a ktorá určí hlavné smery, priority a ciele rozvoja mesta rešpektovaním princípov regionálnej politiky s cieľom dosiahnutia vyváženého udržateľného rozvoja územia,
3. programová časť, ktorá obsahuje najmä zoznam opatrení a aktivít na zabezpečenie realizácie programu rozvoja mesta,
4. realizačná časť, ktorá je zameraná na popis postupov inštitucionálneho zabezpečenia formou partnerstva a organizačné zabezpečenie realizácie programu rozvoja mesta, systém monitorovania a hodnotenia plnenia programu rozvoja mesta s ustanovením merateľných ukazovateľov, vecný a časový harmonogram realizácie programu rozvoja mesta formou akčných plánov,
5. finančná časť, ktorá obsahuje finančné zabezpečenie jednotlivých opatrení a aktivít a inštitucionálnu a organizačnú stránku realizácie programu rozvoja mesta.

* Plánovaný časový harmonogram aktualizácie PRM SĽ 2015-2020:

1. Vypracovanie prvého návrhu aktualizovaného PRM SĽ 2015-2020, akceptujúceho schválený územný plán mesta, do 9.11.2015
2. Zaslanie prvého návrhu na pripomienkovanie poslancom MsZ a vedúcim jednotlivých oddelení a referátov MsÚ do 16.11.2015
3. Zverejnenie návrhu s akceptovanými pripomienkami poslancov MsZ a vedúcich jednotlivých oddelení a referátov MsÚ na webovom sídle s výzvou obyvateľom na jeho pripomienkovanie do 18.11.2015
4. Zapracovanie relevantných pripomienok obyvateľov do návrhu do 25.11.2015 a spracovanie materiálu na zasadnutie MsR
5. Predloženie návrhu aktualizovaného PRM SĽ 2015-2020 na zasadnutie MsR, ktoré je plánované na 1.12.2015
6. Zapracovanie prípadných pripomienok z rokovania MsR, prípadne požiadaviek podľa VÚC PSK a spracovanie materiálu na zasadnutie MsZ do 4.12.2015
7. Predloženie aktualizovaného PRM SĽ 2015-2020 na schválenie na zasadnutí MsZ, ktoré je plánované na 10.12.2015.

* V zmysle vyššie uvedeného postupu Mesto Stará Ľubovňa bude mať splnenú požiadavku podľa § 8 ods. 6 zákona č. 539/2008 Z. z. v aktuálnom znení: „Schválenie programu rozvoja obce a príslušnej územnoplánovacej dokumentácie, ak jej spracovanie vyžaduje osobitný predpis, **je podmienkou na predloženie žiadosti obce o poskytnutie dotácie** zo štátneho rozpočtu a z doplnkových zdrojov podľa § 4 ods. 2“, t. j. zo zdrojov EÚ.