**MEMORANDUM O POROZUMENÍ A VZÁJOMNEJ SPOLUPRÁCI**

medzi

**Mestom Stará Ľubovňa**

**a**

**spoločnosťou Východoslovenská distribučná, a.s.**

**PREAMBULA**

**Mesto Stará Ľubovňa** **a Východoslovenská distribučná, a.s., uvedomujúc si význam vzájomnej spolupráce pri napĺňaní potrieb obyvateľov mesta Stará Ľubovňa** **a jeho okolia uzatvárajú toto memorandum o porozumení a vzájomnej spolupráci.**

**PREDMET MEMORANDA**

1. Sledujúc potreby obyvateľov mesta a vnímajúc Východoslovenskú distribučnú, a.s. ako významného partnera pri realizácii projektov verejnoprávneho charakteru, Mesto Stará Ľubovňa bude vytvárať predpoklady pre realizáciu zámerov Východoslovenskej distribučnej, a.s. smerujúcich k skvalitneniu technickej infraštruktúry slúžiacej pre distribúciu elektriny na území mesta.  S cieľom urýchliť investičnú prípravu pri výstavbe a obnove technickej infraštruktúry, Mesto Stará Ľubovňa vyvinie maximálne úsilie smerujúce k zníženiu administratívnej záťaže a urýchleniu procesu pri rozhodovaní o umiestňovaní a povoľovaní stavieb Východoslovenskej distribučnej, a.s..
2. Východoslovenská distribučná, a.s., ako prevádzkovateľ regionálnej distribučnej sústavy a jeden z kľúčových subjektov pôsobiacich na území mesta Stará Ľubovňa a v jeho okolí si plne uvedomuje potrebu zachovania historických, kultúrnych a prírodných hodnôt na tomto území. S cieľom podporiť uvedené a sledujúc zvýšenie bezpečnosti a spoľahlivosti distribúcie elektriny, Východoslovenská distribučná, a.s. bude pri budovaní svojej technickej infraštruktúry aplikovať technické riešenia a využívať prostriedky a technologické postupy, ktoré v čo najväčšej možnej miere budú zohľadňovať požiadavky a oprávnené záujmy Mesta Stará Ľubovňa, jeho obyvateľov a organizácií pôsobiacich na jeho území.
3. Východoslovenská distribučná, a.s. pri technických riešeniach obnovy a rozvoja distribučnej sústavy zohľadní špecifiká vyplývajúce z existencie historických a kultúrnych hodnôt nachádzajúcich sa na území Mesta Stará Ľubovňa a pri investíciách do obnovy a rozvoja jednotlivých častí distribučnej sústavy zvolí technické riešenia nadzemných elektrických vedení, vrátane rekonštrukcie a úprav existujúcich vedení, zohľadňujúce najnovšie požiadavky na bezpečnosť a spoľahlivosť elektroenergetických vedení a zariadení.
4. Strany memoranda, uvedomujúc si zložitosť investičného plánovania a inžinierskej prípravy, sa zaväzujú poskytovať si vzájomnú súčinnosť najmä pri príprave jednotlivých stavieb Východoslovenskej distribučnej, a.s. ako aj jednotlivých projektov Mesta Stará Ľubovňa. Za tým účelom sa strany Memoranda zaväzujú vzájomne sa informovať o pripravovaných investičných zámeroch, ktoré by mohli mať vplyv na činnosť druhej strany.
5. Východoslovenská distribučná, a.s. poskytne Mestu Stará Ľubovňa podporu pri plánovaných projektoch a aktivitách Mesta Stará Ľubovňa, ktoré vyvolajú potrebu zmeny jestvujúcich alebo vybudovanie nových pripojení do distribučnej sústavy. Východoslovenská distribučná, a.s. bude nápomocná pri stanovovaní podmienok technického riešenia pripojení do distribučnej sústavy vyhovujúcich potrebám a oprávneným požiadavkám oboch strán.
6. Mesto Stará Ľubovňa uvedomujúc si verejnoprávny charakter distribúcie elektrickej energie zohľadní pri určovaní výšky náhrad za zriadenie vecných bremien v súvislosti s výstavbou pri obnove a rozvoji distribučnej sústavy na pozemkoch vo vlastníctve Mesta Stará Ľubovňa túto skutočnosť ako prípad hodný osobitného zreteľa. Za týmto účelom sa strany memoranda dohodli, že v rámci majetkoprávneho vysporiadania budú vecné bremena v prípade stavieb vyvolaných zo strany Východoslovenskej distribučnej, a.s. alebo Mesta Stará Ľubovňa zriaďované bezodplatne. V prípade stavieb vyvolaných tretími subjektmi bude náhrada za zriadenie vecných bremien na pozemkoch Mesta Stará Ľubovňa vo vzťahu k elektrickým vedeniam Východoslovenskej distribučnej, a.s. zriaďované v symbolickej výške 1,- EUR/m2.
7. Východoslovenská distribučná, a.s. ponúka tiež Mestu Stará Ľubovňa detailnú diskusiu o možnostiach budúcej spolupráce pri zabezpečení internetizácie územia, vytváraní nových možností pre zabezpečenie verejného osvetlenia, zabezpečení distribúcie elektriny pri obnove priemyselných zón v Meste Stará Ľubovňa, rozvoji a tvorbe bytových podmienok obyvateľstva, prípadne spoluprácu pri iných rozvojových aktivitách v súlade s požiadavkami oboch strán memoranda.
8. Toto memorandum je vyhlásením jeho strán o ich súčasnom porozumení a slúži ako základ pre ďalšiu spoluprácu pri investičných zámeroch oboch strán.
9. Strany memoranda potvrdzujú a súhlasia, že toto memorandum nevytvára ani nemá za cieľ vytvoriť združenie, spoločný podnik alebo podobný vzťah medzi stranami memoranda alebo akýmikoľvek ich spriaznenými osobami a ďalej potvrdzuje, že memorandum nevytvára vzťah alebo záväzok spočívajúci v konaní v mene inej osoby medzi nimi a ani medzi ich spriaznenými osobami.
10. Pre účely vzájomnej informovanosti si strany Memoranda dohodli, že za Mesto Stará Ľubovňa bude kontaktným útvarom Mestského úradu Oddelenie výstavby ,územného rozvoja a životného prostredia (Ing. arch. František Benko, vystavba[@staralubovna.sk](mailto:............@staralubovna.sk) , tel.: 052-4315227) vo veciach plánovania a technických, Referát správy majetku mesta (Bc. František Boleš, smm[@staralubovna.sk](mailto:............@staralubovna.sk) , tel.: 052-4315231) vo veciach zmluvných a majetkoprávneho vysporiadania za Východoslovenskú distribučnú, a.s. Odbor Operatívny asset manažment (Ing. Marek Palgut; [palgut\_marek@vsds.sk](mailto:palgut_marek@vsds.sk); tel. 055-6102267) vo veciach plánovania a technických, Úsek Zákaznícke distribučné služby (Ing. Rita Semanová Bröstlová; [semanova\_rita@vsds.sk](mailto:semanova_rita@vsds.sk); tel. 055-6102369) vo veciach zmluvných, Odbor Manažment vlastníckych vzťahov (Mgr. Miriam Lévayová; [levayova\_miriam@vsds.sk](mailto:levayova_miriam@vsds.sk); tel. 055-6102570) vo veciach majetkoprávneho vysporiadania.
11. Toto memorandum je vyhotovené v dvoch rovnopisoch v slovenskom jazyku, pričom každá zo strán obdrží po jednom rovnopise.
12. Memorandum nadobúda platnosť dňom jeho podpísania a účinnosť nasledujúci deň po zverejnení memoranda.

**Za Mesto STARÁ ĽUBOVŇA:**

V Starej Ľubovni, dňa .............................

.................................................................

PhDr. Ľuboš Tomko

primátor

**Za Východoslovenskú distribučnú, a.s.:**

V Košiciach, dňa ...................................

................................................................ ................................................................

Ing. Jaroslav Hrušč Ing. Radoslav Haluška

riaditeľ divízie Sieťový obchod riaditeľ divízie Sieťové služby